
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 20T/47/2025 3825010615 23. 10. 2025 Mgr. Alexandra Čerňanská Pindejová ECLI:SK:OSPD:2025:3825010615.2
ROZSUDOK V MENE SLOVENSKEJ REPUBLIKY Okresný súd Prievidza v trestnej veci obvineného A. B., nar. XX.XX.XXXX v C., trvale bytom D. XXX/ X, C., pre prečin ohrozenia pod vplyvom návykovej látky podľa § 289 odsek 1 Trestného zákona, samosudkyňou Mgr. Alexandrou Čerňanskou Pindejovou na verejnom zasadnutí konanom dňa 23. októbra 2025, takto rozhodol: Podľa § 334 odsek 4 Trestného poriadku súd schvaľuje dohodu o vine a treste uzatvorenú medzi prokurátorom Okresnej prokuratúry Partizánske a obvineným A. B., nar. XX.XX.XXXX zo dňa 27.06.2025 č.k. Pv 101/25/3305 - 15, čo potvrdzuje týmto rozsudkom: Obvinený A. B., nar. XX.XX.XXXX v C. trvale bytom D. XXX/X, C. - E. F. je
v i n n ý, ž e
dňa 12.02.2025 v čase asi o 13:28 hod. v Partizánskom po ceste I/64 viedol osobné motorové vozidlo zn. BMW 320, farby modrej metalízy, ečv: C., kde bol pred budovou č. XXXX/XX zastavený a kontrolovaný hliadkou Okresného dopravného inšpektorátu, Okresného riaditeľstva PZ Partizánske, kedy po kontrole dokladov a negatívnej dychovej skúške na alkohol prístrojom Alcoquant 6020 plus, číslo A409793, sa následne pre jeho pretrvávajúce zmätočné správanie, podrobil v Nemocnici na okraji mesta, n. o. Partizánske, odberu biologického materiálu a to moču, kde bola predbežnou skúškou zistená prítomnosť návykových látok, a to benzodiazepínov a cannabisu, pričom po následnom odbere krvi mu bola stanovená v krvi hladina delta-9-tetrahydrokanabinolu (ďalej iba THC) v koncentrácii 13,43 ng/ml, pričom uvedená hladina THC viac ako 6 krát presahuje hladinu 2 ng/ml THC v krvi, ktorá sa všeobecne považuje za hladinu uvedenej návykovej látky, kedy je vodič touto látkou významne ovplyvnený a pri ktorej nie je schopný bezpečne viesť motorové vozidlo teda vykonával v stave vylučujúcom spôsobilosť, ktorý si privodil vplyvom návykovej látky činnosť, pri ktorej by mohol ohroziť život alebo zdravie ľudí alebo spôsobiť značnú škodu na majetku, č í m s p á ch a l prečin ohrozenia pod vplyvom návykovej látky podľa § 289 odsek 1 Trestného zákona. Za
to
sa
o d s u d z u j e:
Podľa § 289 odsek 1 Trestného zákona s poukazom na § 36 písmeno l) Trestného zákona, § 38 odsek 2 Trestného zákona na trest odňatia slobody vo výmere 4 (štyri) mesiace.
Podľa § 51 odsek 1 Trestného zákona s poukazom na § 49 odsek 1 písmeno a) Trestného zákona súd výkon trestu odňatia slobody vo výmere 4 (štyri) mesiace podmienečne odkladá a zároveň obvinenému ukladá probačný dohľad nad správaním obvineného v určenej skúšobnej dobe. Podľa § 51 odsek 2 Trestného zákona súd určuje obvinenému skúšobnú dobu vo výmere 22 (dvadsaťdva) mesiacov. Podľa § 51 odsek 2, odsek 3 písmeno b) Trestného zákona súd ukladá obvinenému po dobu trvania určenej skúšobnej doby obmedzenie spočívajúce v zákaze požívania alkoholických nápojov a iných návykových látok. Podľa § 61 odsek 1, odsek 2 Trestného zákona, § 38 odsek 2 Trestného zákona s prihliadnutím na § 36 písmeno l) Trestného zákona, súd obvinenému ukladá trest zákazu činnosti viesť motorové vozidlá akéhokoľvek druhu vo výmere 24 (dvadsaťštyri) mesiacov. odôvodnenie: Dňa 27.06.2025 bol Okresnému súdu Prievidza doručený návrh prokurátora Okresnej prokuratúry Partizánske na schválenie dohody o vine a treste pod č.k. Pv 101/25/3305 - 16, ktorú dohodu uzatvoril prokurátor Okresnej prokuratúry Partizánske s obvineným dňa 27.06.2025. Konanie o dohode o vine a treste začal prokurátor z dôvodu, že výsledky vyšetrovania dostatočne odôvodňovali záver, že predmetný skutok je trestným činom, spáchal ho obvinený, pričom obvinený sa k jeho spáchaniu priznal a dôkazy nasvedčujú pravdivosti jeho priznania. Samosudkyňa preskúmala obsah podaného predmetného návrhu na schválenie dohody o vine a treste, ako i obsah celého na vec sa vzťahujúceho spisového materiálu a v zmysle § 331 odsek 1 písmeno a) Trestného poriadku určila termín verejného zasadnutia, na ktorý bol predvolaný obvinený a upovedomený prokurátor Okresnej prokuratúry Partizánske. Na verejnom zasadnutí po prednesení návrhu dohody o vine a treste prokurátorkou obvinený na všetky otázky samosudkyne uvedené v ustanovení § 333 odsek 3 písmeno a) až j) Trestného poriadku odpovedala: ,,Áno". Samosudkyňa opätovne preskúmala v zmysle § 331 odsek 1 Trestného poriadku predložený návrh dohody o vine a treste, ako aj pripojený vyšetrovací (trestný spis) Okresného riaditeľstva Policajného zboru v Partizánskom ČVS: G./H., pričom nezistila žiadne závažné porušenia procesných predpisov, ani že by navrhovaná dohoda o vine a treste bola zrejme neprimeraná alebo nespravodlivá. Preto v zmysle § 334 odsek 4 Trestného poriadku predmetnú dohodu o vine a treste samosudkyňa schválila, čo potvrdila rozsudkom, ktorý verejne vyhlásila. Poučenie: Proti tomuto rozsudku nie je prípustné odvolanie ani dovolanie, okrem dovolania podľa § 371 odsek 1 písmeno c) Trestného poriadku alebo § 371 odsek 2 druhá veta Trestného poriadku. Rozsudok nadobúda právoplatnosť vyhlásením.

